Claus Larsen-Jensen (S), 2000-08-24:
For Danmarks placering og indflydelse i fremtidens Europa er det af afgørende betydning, at et flertal af befolkningen den 28. september stemmer ja til at få en dansk euro som led i det nye, fælles valutasystem i Europa.
Danmark skal ikke isoleres, vi skal ikke være udenfor, vi skal være med til at beslutte de vilkår, vi under alle omstændigheder skal leve efter, som sætter de ydre rammer for vores arbejdspladser, vores velstand, vores sociale tryghed og velfærd.
Går det godt for de danske virksomheder, går det også godt for samfundet og arbejdspladserne.
EU og euroen er ikke en trussel imod dansk selvstændighed eller velfærdssamfundet.
Tværtimod kan vi fælles med andre europæiske lande forhindre, at globaliseringen forvandler det danske Folketing og andre nationale parlamenter i Europa til et demokratisk museum uden mulighed for at indfri vælgernes krav om regulering af markedskræfterne og udvikling af velfærden.
Et ja øger vores indflydelse, et ja gavner os, et ja skaber flere arbejdspladser, et ja øger vores velstand; det styrker fundamentet under velfærdssamfundet.
En dansk krone kan væltes omkuld, som en svensk krone blev det.
En dansk euro kan ikke væltes omkuld.
Vi får bedre råd til at forny og udvikle velfærdssamfundet med et ja.
12 andre EU-lande har set denne fordel.
Vi opnår i fællesskab en beskyttelse mod spekulanter og udefrakommende kriser - fordele, som vi ikke kan opnå hver for sig.
Et pres imod valutaen er et pres imod fundamentet i samfundet.
Vi får samtidig nogle permanente økonomiske fordele.
Et ja er det sikre, et nej er det usikre.
Et nej kan sætte 18 års indsats for at få orden i økonomien, få gælden ned, få overskud på finansloven og få arbejdsløsheden ned over styr.
Det er en uansvarlig leg med danskernes fremtid.
JuniBevægelsen?
Ja, bobbob, de ved ikke rigtig, hvad de mener, de leger også lidt med ilden: Jens Peter Bonde i en artikel i Børsen i forgårs og Drude Dahlerup i DK 4 i en debat med økonomiministeren, hvor Drude Dahlerup afslørede et himmelråbende ukendskab til, hvad sagen egentlig drejer sig om.
Hvorfor er de imod?
Ja, en del er imod, fordi de vil have Danmark ud af EU.
Fair nok, jeg er bare overbevist om, at det er ikke det, danskerne vil.
EU er på godt og ondt omdrejningspunktet for udviklingen i dagens og i fremtidens Europa, og er det ikke godt nok, så gælder det om at forbedre det igennem den indflydelse, vi kan få. Der bruges fra nejsiden fantasifulde forklaringer på, hvorfor de vil have flydende valuta, og hvorfor de vil have devalueringer.
Det er fantasifulde forklaringer om, at hvis Danmark rammes af kogalskab, og hvis en global opvarmning smelter polernes is, så vi kommer til at stå i vand til knæene, og så er det vigtigt, at valutaen kan flyde, og at vi kan devaluere.
Hvad skulle det hjælpe?
Nejsigernes politik ville jo tværtimod i sådan en situation trække bundproppen ud af dansk økonomi og suge velfærdssamfundet og danskernes velstand med sig. Tilbage på nejsiden er SF og Kristeligt Folkeparti, der sammen med os andre stædigt holder fast i den faste valutakurs i forhold til euroen, og at vi selvfølgelig skal have en aftale om en kassekredit i Den Europæiske Centralbank til at dække os ind, hvis skaden skulle ske. Spørgsmålet til SF og Kristeligt Folkeparti er så - og især til SF, der var med til Edinburghaftalen i 1993, hvor vi sagde ja til alle ØMU'ens krav i anden fase, og hvor vi påtog os forpligtelserne: Kære venner, når vi nu alligevel skal føre den samme politik som de lande, der deltager i den fælles valuta, gider I så lige forklare os og den danske befolkning, hvorfor vi ikke også skal høste fordelene af at være med, nemlig få indflydelsen, få værnet mod spekulationen og få den økonomiske gevinst? Hvorfor al den usikkerhed om danskernes fremtid?
Hvorfor skal vi have mindre råd til at opfylde danskernes velfærdsønsker?
Sandheden er jo, at nejsiden ganske enkelt ikke hver for sig eller sammen har et alternativ, som danskernes tryghed og fremtid kan bygge på. Historiske erfaringer viser, at devalueringer er hamrende usolidariske, de rammer de dårligst stillede hårdest, de bageste i køen på arbejdsmarkedet. Dansk økonomi skal ikke sendes ud på den glidebane, som nejsiden er garanten for.
Jaet er det sikre, det styrker vores i forvejen stærke situation, det fjerner risikoen for, at velfærdssamfundet skydes ned bagfra af spekulanter og af kriser udefra.
Det giver os ro at sige ja, det giver os stabilitet og tryghed at sige ja til at give velfærdssamfundet det løft, den danske befolkning efterspørger.
Vores vision for fremtidens Europa bygger på selvstændige, suveræne stater, der samarbejder på de områder, hvor vi kun eller bedst i fællesskab kan løse opgaver, som vi alligevel ikke kan klare hver for sig.
EU og euroen er rent faktisk en fantastisk mulighed for at sætte menneskers dagligdag og muligheder på den politiske dagsorden i det enkelte land og i hele Europa, nu hvor det ikke længere alene er de store lande, der bestemmer eller er i indbyrdes strid med risiko for os andre, og nu hvor det ikke længere alene er markedskræfterne, der sætter dagsordenen.
Vi skal bruge den indflydelse, vi kan få, til at få en stabilitet, så kræfterne politisk kan samles om at få fuld beskæftigelse og et bedre miljø, speede udvidelsen med de øst- og centraleuropæiske lande, Cypern og Malta op for at styrke demokratiet i Europa, til at fremme en social velfærdsudvikling for alle på hele kontinentet og til at vise, at Europa globalt kan tegne en ny model i et socialt lederskab.
Der er mange mennesker, der rundtomkring ved debatterne spørger: Hvorfor kommer I med det lige nu, kunne vi ikke bare vente en lille bitte smule?
Jeg vil sige, at det er, fordi
det går hurtigere, der er flere med og vi skal varetage danske interesser.
Derfor er det vigtigt for os at komme med.
Alle påstande om, at det undergraver velfærdssamfundet og fører til Europas Forenede Stater,
er politiske røverhistorier, der ved frygt skal friste danskerne til at stemme nej.
Det dækker over, at nejet fører til usikkerhed og isolerer Danmark.
Et ja er det sikre, det stabile, det holdbare for samfundet.
Det er det, der gavner os selv bedst, det er det, der også er bedst for Europa.
Derfor er denne beslutning om en dansk euro af meget stor betydning for at få en mere tryg fremtid for den enkelte, for de danske virksomheder og for arbejdspladserne.
Det er bedst for Danmark.
Der er derfor et ja, Danmark har brug for.
Derfor bakker vi selvfølgelig det lovforslag op, som vi selv har fremsat, og må afvise de ændringsforslag, der er stillet.